Քևին Ջոնաս

Փոուլ Քևին Ջոնաս II (անգլ.՝ Paul Kevin Jonas II, նոյեմբերի 5, 1987(1987-11-05), Թինեք, Նյու Ջերսի), ամերիկացի երգիչ և դերասան, «Jonas Brothers» խմբի անդամ։


== Երաժշտական գործունեություն ==
2005 թվականի սկզբին «Columbia Records» ձայնագրման ընկերության տնօրեն Սթիվ Գրինբերգը ունկնդրեց Ջոնաս եղբայրների ստեղծագործությունները։ Թեև երգերը նրա վրա առանձնահատուկ տպավորություն չգործեցին, սակայն նրան դուր եկավ Նիքի ձայնը։ Որոշվեց պայմանագիր կնքել Ջոնաս եղբայրների հետ։ Ի սկզբանե խումբը կոչվում էր «Sons of Jonas», բայց շատ չանցած՝ վերանվանվեց «Jonas Brothers»:
Խմբի առաջին ալբոմը՝ «It's About Time»-ը, թողարկվեց 2006 թվականի օգոստոսի 8-ին։ Խմբի մենեջերի խոսքերով՝ թողարկումը սահմանափակ էր՝ 50 000 օրինակից մի քիչ ավելի։ Քանի որ «Sony» ընկերությունը հետաքրքրված չէր Ջոնաս եղբայրների հետ համագործակցությամբ, նրանք ստիպված եղան փոխել լեյբլը։
2007 թվականի սկզբին խզվեց «Columbia Records»-ի հետ պայմանագիրը, և նույն տարվա փետրվարին խումբը պայմանագիր կնքեց «Hollywood Records»-ի հետ, նաև հանդես եկավ «GAP»-ի գովազդում։ Նրանց երկրորդ՝ «Jonas Brothers» ալբոմը, թողարկվեց 2007 թվականի օգոստոսի 7-ին և առաջին իսկ շաբաթում «Billboard 200» շքերթում զբաղեցրեց հինգերորդ հորիզոնականը։ Երրորդ ալբոմը՝ «A Little Bit Longer»-ը, հայտնվեց այդ շքերթի առաջին հորիզոնականում։
2009 թվականի հունիսի 16-ին թողարկվեց «Lines, Vines and Trying Times» ալբոմը, որն ամբողջ աշխարհում վաճառվել է 247 000 օրինակով։ Խումբը կրկին զբաղեցրեց առաջին հորիզոնականը «Billboard 200»-ում։
2012 թվականի մայիսի 1-ին հայտարարվեց «Hollywood Records»-ի հետ համագործակցության դադարեցման մասին։ Այդ ժամանակից ի վեր խմբի ստեղծագործությունների հեղինակային իրավունքը պատկանում է եղբայրներին։


== Դերասանական գործունեություն ==
2007 թվականի օգոստոսի 17-ին Քևինը եղբայրների հետ միասին հանդես եկավ «Հանա Մոնտանա» հեռուստասերիալի «Me and Mr. Jonas and Mr. Jonas and Mr. Jonas» դրվագում։ Այդ սերիան ունեցել է 10.7 միլիոն դիտում՝ դառնալով երբևէ ամենաշատ դիտված սերիան։
Ջոնաս եղբայրները նկարահանվել են 2008 թվականի հունիսի 20-ին ԱՄՆ-ում և Կանադայում թողարկված «Քեմփ Ռոք» ֆիլմում՝ «Connect 3» խմբի դերում։ Քևինը կատարել է կիթառահար Ջեյսոնի դերը։ 2010 թվականին նրանք նկարահանվել են ֆիլմի շարունակության մեջ։
2008 թվականի մայիս-օգոստոս ամիսներին Քևինը մասնակցել է «Jonas Brothers: Living the Dream» ռեալիթի-շոուի նկարահանումներին, որը ներկայացնում է եղբայրների կյանքը «Look Me In the Eyes» ալբոմին նվիրված շրջագայության ընթացքում։ Շոուի երկրորդ եթերաշրջանը նվիրված էր 2009 թվականի եվրոպական շրջագայությանը։
2009 թվականին «Disney Channel»-ով ցուցադրվեց «Jonas» սերիալը (երկրորդ եթերաշրջանը՝ «Jonas L.A.»):
Քևինը եղբայրների և կնոջ հետ միասին մասնակցել է «Married to Jonas» շոուին, որը պատմում է երիտասարդ ընտանիքի կյանքի և հինգերորդ ալբոմի ձայնագրության մասին։ Նկարահանումները դադարեցվել են խմբի փլուզման պատճառով։


== Անձնական կյանք ==
2009 թվականի դեկտեմբերի 19-ից Քևինն ամուսնացած է վարսահարդար Դանիել Դելիսի (ծնվել է 1986 թվականին) հետ, ում հետ հանդիպում էր երկու տարի։ Ունեն երկու դուստր՝ Էլինա Ռոուզը (ծնվել է 02.02.2014) և Վալենտինա Անջելինան (ծնվել է 27.10.2016):


== Ֆիլմագրություն ==
2006 - «Հանա Մոնտանա (հեռուստասերիալ)» - խաղում է ինքն իրեն
2008 - «Քեմփ Ռոք» - Ջեյսոն
2009 - «Jonas Brothers: The 3D Concert Experience»
2009 - 2010 - «J.O.N.A.S» - խաղում է ինքն իրեն
2010 - «Jonas L.A.» - խաղում է ինքն իրեն
2010 - «Քեմփ Ռոք 2։ Վերջին համերգ» - Ջեյսոն
2012 - «Married To Jonas» - խաղում է ինքն իրեն


== Սկավառակագրություն ==
«It’s About Time» - 2006
«The Jonas Brothers» - 2007
«A Little Bit Longer» - 2008
«Lines, Vines and Trying times» - 2009
«Jonas L.A.» - 2010
Jonas Brothers The 3d concert experience-2009


== Ծանոթագրություններ ==


== Արտաքին հղումներ ==